**Σύμπτυξη δευτερεύουσας πρότασης σε μετοχή**

Ουσιαστικά πρόκειται για την αντίστροφη πορεία της ανάλυσης της μετοχής σε πρόταση. Γενικά, κατά τη σύμπτυξη μίας δευτερεύουσας πρότασης σε μετοχή, ανεξαρτήτως είδους, παρατηρούνται οι εξής μεταβολές:

1. Απαλείφεται ο σύνδεσμος εισαγωγής της δευτερεύουσας πρότασης.
2. Το ρήμα της δευτερεύουσας πρότασης μετατρέπεται σε μετοχή στον ίδιο χρόνο του ρήματος.
3. Αν η δευτερεύουσα πρόταση εκφέρεται με δυνητική έγκλιση, τότε η μετοχή θα είναι και αυτή δυνητική.

**ΕΠΙΣΗΜΑΝΣΕΙΣ**

Α. Το υποκείμενο του ρήματος γίνεται υποκείμενο της μετοχής. Διακρίνονται δύο περιπτώσεις:

1) Η μετοχή και το υποκείμενό της τίθενται σε **ονομαστική**, όταν το υποκείμενο του ρήματος εξάρτησης και το υποκείμενο της δευτερεύουσας πρότασης είναι το ίδιο. π.χ. *Ἡμεῖς* ὁρῶμεν ***ὅτι ἐσμὲν δυνατοὶ*** = *Ἡμεῖς* ὁρῶμεν ***ὄντες*** δυνατοί.

2) Η μετοχή και το υποκείμενό της τίθενται σε **πλάγια πτώση** ( ΓΕΝ–ΔΟΤ–ΑΙΤ), όταν το υποκείμενο του ρήματος εξάρτησης και το υποκείμενο της δευτερεύουσας πρότασης είναι διαφορετικό. (Η πτώση που θα χρησιμοποιήσουμε εξαρτάται από τη σύνταξη του ρήματος εξάρτησης, δηλαδή σε τι πτώση δέχεται το αντικείμενό του). π.χ. Γιγνώσκω ***ὅτι ἀντιλέγεις*** = Γιγνώσκω σὲ ***ἀντιλέγοντα***.[1]

Β. Η τελική μετοχή μπαίνει πάντα σε χρόνο μέλλοντα, ανεξάρτητα από το χρόνο του ρήματος της δευτερεύουσας πρότασης. π.χ. Πέμπει φύλακας ***ἵνα φυλάττωσιν αὐτὸν*** = Πέμπει φύλακας **φυλάξοντας** αὐτόν.

Γ. Η οριστική παρατατικού και υπερσυντελίκου μετατρέπεται σε μετοχή ενεστώτα και παρακειμένου αντίστοιχα. π.χ. Ξενοφῶντα αἰτιῶνται ***ὅτι ἐδίωκε ἀπὸ φάλαγγος*** = Ξενοφῶντα αἰτιῶνται ***διώκοντα*** ἀπὸ φάλαγγος.

**ΠΑΡΑΔΕΙΓΜΑΤΑ**

**ΕΙΔΙΚΗ ΠΡΟΤΑΣΗ:** *συμπτύσσεται σε κατηγορηματική μετοχή.*

Οἶδα **ὅτι οὐδεὶς μισεῖ τοὺς ἐπαινοῦντας** = Οἶδα οὐδένα **μισοῦντα** τοὺς ἐπαινοῦντας.

**ΑΝΑΦΟΡΙΚΗ ΠΡΟΤΑΣΗ***: συμπτύσσεται σε επιθετική μετοχή.*

Πολλοί εἰσί φίλοι τούτων, **οἳ εὐτυχοῦσι** = Πολλοί εἰσί φίλοι **τῶν εὐτυχούντων**.

**ΑΙΤΙΟΛΟΓΙΚΗ ΠΡΟΤΑΣΗ***: συμπτύσσεται σε αιτιολογική μετοχή.*

Οἱ πολέμιοι ἔστησαν τρόπαιον **ὡς νενικήκασι** = Οἱ πολέμιοι ἔστησαν τρόπαιον **ὡς νενικηκότες**.

**ΥΠΟΘΕΤΙΚΗ ΠΡΟΤΑΣΗ***: συμπτύσσεται σε υποθετική μετοχή.*

Μηκέτι δεῦρο ἥξετε ἄνευ ὅπλων, **ἢν πόλεμον αἱρῆσθε** = Μηκέτι δεῦρο ἥξετε ἄνευ ὅπλων **αἱρούμενοι** πόλεμον.

**ΤΕΛΙΚΗ ΠΡΟΤΑΣΗ***: συμπτύσσεται σε τελική μετοχή*.

Μένων δῆλος ἦν ἐπιθυμῶν ἄρχειν, **ὅπως πλείω λαμβάνοι**. = Μένων δῆλος ἦν ἐπιθυμῶν ἄρχειν πλείω **ληψόμενος**.

**ΕΝΑΝΤΙΩΜΑΤΙΚΗ ΠΡΟΤΑΣΗ***: συμπτύσσεται σε εναντιωματική μετοχή*.

 Πολλοὶ μέν, **εἰ καί εἰσι εὐγενεῖς**, εἰσὶ κακοί = Πολλοὶ μὲν **ὄντες** εὐγενεῖς εἰσὶ κακοί.

**ΧΡΟΝΙΚΗ ΠΡΟΤΑΣΗ***: συμπτύσσεται σε χρονική μετοχή*.

Μὴ μέγα φρόνει, **ὅτ΄ εὐτυχεῖς** = Μὴ μέγα φρόνει **εὐτυχῶν**.

***ΠΡΟΣΟΧΗ!*** Αν το υποκείμενο του ρήματος της δευτερεύουσας πρότασης δεν έχει καμία συντακτική σχέση με την πρόταση από την οποία εξαρτάται, τότε η μετοχή τίθεται σε πτώση :

***Γενική***: αν το ρήμα της δευτερεύουσας πρότασης είναι προσωπικό (γενική απόλυτη μετοχή). π.χ. Οὐ θαυμάζω **ὅτι ὑμεῖς ὀργίζεσθε** = Οὐ θαυμάζω **ὑμῶν** **ὀργιζομένων**.

***Αιτιατική***: αν το ρήμα της δευτερεύουσας πρότασης είναι απρόσωπο (αιτιατική απόλυτη μετοχή). π.χ. Εἰσῆλθεν ἡ δίκη, **εἰ καὶ ἐξῆν μὴ εἰσελθεῖν** = Εἰσῆλθεν ἡ δίκη, **ἐξὸν** μὴ εἰσελθεῖν.

[1] Τα περισσότερα ρήματα δέχονται το αντικείμενό τους σε πτώση αιτιατική. Εξαίρεση: σύνοιδα + δοτική, μέμνημαι + γενική

**ΑΣΚΗΣΗ: Να συμπτύξετε τις παρακάτω δευτερεύουσες προτάσεις στις αντίστοιχες μετοχές.** (Δίνονται κάποιες ενδεικτικές απαντήσεις)

1. Ἐπειδὰν ἔλθωμεν, βοηθήσομεν.

Απάντηση: **Ἐλθόντες** βοηθήσομεν

Ερμηνεία: Η χρονική – υποθετική πρόταση θα συμπτυχθεί σε χρονική / υποθετική μετοχή αορίστου β΄, η οποία θα τεθεί σε πτώση ονομαστική πληθυντικού επειδή συμφωνεί με την πτώση του ρήματος με το οποίο συνδέεται με σχέση «υπόθεσης – απόδοσης».

1. Ἐκολάσθησαν, εἰ καί οὐκ ἄδικα ἔπραξαν, ὅτε στρατηγοὶ ἦσαν.

Απάντηση: Ἐκολάσθησαν, **καί** **οὐκ** ἄδικα **πράξαντες**, στρατηγοί **ὄντες**.

Ερμηνεία: Η δευτερεύουσα εναντιωματική πρόταση θα συμπτυχθεί σε εναντιωματική μετοχή στην ονομαστική του πληθυντικού, η οποία με τον τρόπο αυτό συμφωνεί με το υποκείμενο (σε γ΄ πληθυντικό πρόσωπο) του ρήματος της κύριας πρότασης – εφόσον οι δύο αυτοί όροι συνδέονται και νοηματικά. Η δευτερεύουσα χρονική πρόταση θα συμπτυχθεί σε χρονική μετοχή και αυτή στην ονομαστική του πληθυντικού, η οποία τοιουτοτρόπως συμφωνεί με το υποκείμενο (σε γ΄ πληθυντικό πρόσωπο) του ρήματος της κύριας πρότασης – εφόσον οι δύο αυτοί όροι συνδέονται και νοηματικά. Ο χρόνος διατύπωσης της πρώτης μετοχής θα είναι ο αόριστος α΄ (όπως είναι και ο χρόνος του ρήματος της νοηματικά ισοδύναμης πρότασης) ενώ ο χρόνος διατύπωσης της δεύτερης μετοχής θα είναι ο ενεστώτας (αφού η μετοχή του ενεστώτα καλύπτει νοηματικά και τον παρατατικό και ο χρόνος εκφοράς του ρήματος της χρονικής πρότασης είναι ο παρατατικός).

1. Ἠπόρουν οἱ στρατιῶται, ὅτι οὐ φαίνοιντο οἱ πολέμιοι.

Απάντηση: Ἠπόρουν οἱ στρατιῶται των πολεμίων **οὐ φαινομένων**.

Ερμηνεία: Η δευτερεύουσα αιτιολογική πρόταση θα συμπτυχθεί σε αιτιολογική μετοχή η οποία όμως θα τεθεί σε πτώση γενική απόλυτη γιατί το υποκείμενο του ρήματος φαίνοιντο (στην αρχική διατύπωση) διαφοροποιείται από το υποκείμενο του ρήματος της κύριας πρότασης.

* Ἔλεγον ψεύδη τοῖς δικασταῖς, ὡς τύχοιεν παρ’ αὐτῶν εὐνοίας.
* Ἠκουσα ὡς ταῦτα πάντα ποιήσειεν Ἐρατοσθένης.
* Ἐπειδὴ γένοιντο ἐπὶ τοῖς ποταμοῖς, ἐπορεύοντο.
* Ἄπιτε ὅσοι ἄν βούλησθε ποιεῖν ταῦτα.
* Κατεψηφίσαντο αὐτοῦ θάνατον, ὅτι τὴν πόλιν ἔβλαψεν πολλάκις ἑκών.
* Ἵνα εἰδῆτε ὡς πολλοὶ ὑπὸ τούτου τεθνᾶσι βούλομαι τὰ ὀνόματα αὐτῶν ἀναγνῶναι.
* Ἐσηγγέλθη αὐτοῖς ὡς εἴη Ἀπόλλωνος ἔξω τῆς πόλεως ἑορτή.
* Ποιήσομεν ἃ δίκαια ἡμῖν δοκεῖ εἶναι κοὐχ ἃ ὑμῖν ἀρέσκει.
* Εἰ ταῦτα ἀρέσκει ὑμῖν, ποιεῖτε.